**DEKANIJSKA REKOLEKCIJA**

**MEDITACIJA ZA JUNIJ 2015**

**ODPRTOST IN SPODBUDA ZA NOVE NAČINE SLUŽENJA**

**V NAŠIH ŽUPNIJAH**

***»Vi pa ste Kristusovo telo in vsak zase del telesa. (…) A vendar morate hrepeneti po večjih milostnih darovih. Naj vam pokažem še odličnejšo pot« . (1Kor 12,27.31)***

**Spoštovani sobratje v duhovništvu!**

**1)** Mesec junij je mesec, ko se večina med nami spominja svojega duhovniškega posvečenja. Trenutek, ki je globoko, lahko bi rekli kar bistveno zaznamoval naše življenje. V letošnjem letu, ki je leto posvečenega življenja, naj nas nagovori tudi kaka misel, ki jo je o duhovništvu izrekel sv. Janez Bosko, čigar 200-letnico rojstva obhajamo letos.

**Proti koncu svojega življenja** (l. 1884) je don Bosko takole zapisal svojim sobratom:»Moji dragi in ljubljeni sinovi! Povem vam, da sem zelo zadovoljen z vami, z vnemo, ki jo kažete pri katerem koli delu, in si nalagate celo izjemne napore, da bi mogli še bolj razširjati Božjo slavo med tistimi, ki nam jih Božja previdnost iz dneva v dan zaupa, da bi jih mogli povesti na pot kreposti in častí, na pot, ki vodi v nebesa … Pa še tole, moji dragi! Gospodovi služabniki nismo postali zato, da bi uživali, ampak da bi trpeli in si pridobili zasluženje za prihodnje življenje; Bogu smo se posvetili ne zato, da bi ukazovali, ampak da bi ubogali; ne zato, da bi se navezovali na ljudi, ampak da bi izkazovali ljubezen do bližnjega, gnani le od ljubezni do Boga; ne zato, da bi živeli v blaginji, ampak da bi bili ubogi z Jezusom Kristusom, da bi z Jezusom Kristusom na zemlji trpeli in bili tako pripravni za sprejem njegove slave v nebesih.«

**V pridigi l. 1876 pa jim je dejal:** »Dragi moji, potrebno si je prizadevati, da tudi izpolnimo, kar Bogu obljubimo. Mi smo se v celoti posvetili njemu; ne terjajmo nazaj, kar smo mu kdaj izročili. **Te oči** smo posvetili njemu; zato opustimo nekoristno in nepomembno branje ter nečimrne in nepoštene poglede. **Obe ušesi** smo posvetili njemu: ne ustavljajmo se torej v poslušanju tistih, ki godrnjajo in sejejo nezadovoljstvo, ne predajajmo se mehkužnosti ali tistim pogovorom in krogom, kjer govorjenje morda res ni pokvarjeno, je pa posvetno in tuzemsko. **Ta jezik** smo posvetili Gospodu: zato za tovariše nič več jedkih in pikrih besed, nič več odgovarjanja predstojnikom, nič več sejanja nezadovoljstva; ne, zdaj, ko smo mu ga posvetili, ga več ne zapackajmo, ampak ga uporabimo le za prepevanje Božjih hvalnic, pripovedovanje dobrih zgledov in razvnemanje drugih za dobro. **To grlo** smo posvetili Gospodu, zato prekomerne poslastice v hrani držimo daleč vstran; v vinu bodimo zelo zmerni; ne dajmo se zapeljati požrešnosti. **Ti dve roki** smo na poseben način posvetili Gospodu, zato naj ne bosta v brezdelju; naj jima ne bo žal ubadati se z revnimi posli po videzu, kajti vse se izteka v večjo Božjo slavo. **Ti dve nogi** sta docela posvečeni Gospodu: teh nog ne uporabljajmo za vračanje med svet, ki smo ga zapustili … Gospod nam je izkazal veliko milost, ko nas je poklical, naj gremo za njim. Ker smo se na poseben način posvetili Bogu, moramo njemu posvetiti vse svoje življenje, vse svoje delo, vsega sebe.« *(Napotki za duhovno življenje, str. 217s, 236s)*

**2) Naslov meditacije** za danes nas vabi, naj se zavedamo tega, da nismo samo mi, posvečeni Gospodovi služabniki, odgovorni za Cerkev, ampak da smo k temu poklicani vsi kristjani. Ob prejemu zakramenta sv. krsta je novokrščencu pri obredu maziljenja rečeno: »Vsemogočni Bog te je pridružil svojemu ljudstvu. On te mazili z oljem odrešenja, da postaneš ud Kristusa duhovnika, preroka in kralja!« Že ob krstu smo torej vsi krščeni v Jezusa Kristusa deležni njegovega trojnega dostojanstva in hkrati vcepljeni v skrivnostno mistično telo Jezusa Kristusa. Postali smo »Kristusovo telo« in »vsak zase del tega telesa« (prim. 1 Kor 12,27).

Zavedamo pa se, da je Kristus glava, da je Kristus počelo edinosti in vir enosti vseh kristjanov. To enost ustvarja Duh, ki prepaja in prešinja vse Telo. Seveda pa to Kristusovo telo sestavljajo zelo različni udje. Podobno imamo tudi v Cerkvi razne službe in darove: eni so učitelji, drugi duhovniki, tretji voditelji, spet drugi služabniki ljubezni ali pa trpeči udje Cerkve. Vendar moramo vsi delovati v prid celotne Cerkve, v prid vsakega brata in sestre. Vsak kristjan, vsak ud Kristusovega skrivnostnega telesa Cerkve, ima osebno nenadomestljivo nalogo, toda ne zase, temveč za celoto. Vsak kristjan ima torej posebno mesto: vsi smo namreč 'pili enega Duha', vsi smo 'jedli en kruh'.

Že samo zato, ker je kristjan po krstu ud Cerkve, je poklican, da sodeluje za njen blagor in razvoj. »Kakor v živem telesu noben ud ni popolnoma nedelaven, marveč je obenem z življenjem telesa deležen tudi njegove dejavnosti, tako tudi v Kristusovem telesu, ki je Cerkev, 'prejema vse telo rast po delovanju, kakršno je primerno vsakemu poedinemu delu' (Ef 4,16). Vsak ud živi po življenju, ki ga prejema od telesa, kateremu pripada; in ker si z njim deli življenje, si nujno z njim deli tudi delovanje.

Če kristjan dopusti, da oslabi ali ugasne v njem življenje milosti in ljubezni, povzroči škodo ne samo sebi temveč vsej Cerkvi, ker zniža v njej raven svetosti. Nasprotno pa, kolikor bolj raste v milosti in ljubezni, toliko bolj ne samo sam sebe posvečuje, temveč prinaša tudi nov val življenja in svetosti v vso Cerkev. Misel na to resnico mora v vsakem verniku roditi cerkveno zavest, po kateri se čuti nenehno vezanega, da naj dela za blagor vsega skrivnostnega Kristusovega telesa. V Cerkvi je povezava in skladje udov tako čvrsto, da »je treba reči o udu, ki ne prispeva po svojih močeh k rasti telesa, da ni ne Cerkvi ne sebi v prid«.

Koncil pravi: »Zbrani v Božjem ljudstvu in v enem Kristusovem telesu postavljeni pod eno glavo, smo verniki vsi brez izjeme poklicani, da kot živi udje z vsemi močmi prispevamo k rasti Cerkve in k njenemu nenehnemu posvečevanju. Apostolat je torej deležnost pri odrešitvenem poslanstvu Cerkve in za ta apostolat jih je vse Gospod določil s krstom in birmo« (C 33). Jasno, vsakdo bo apostol v skladu z darovi, ki jih je prejel od Boga, in s svojimi osebnim poklicem; moramo pa vsi biti apostoli, ker smo pri krstu in birmi vsi prejeli pravo apostolsko poslanstvo, pa tudi ljubezen, ki je »duša vsega apostolata«. Seveda bo oblika in odgovornost apostolata različna za škofe, duhovnike, redovnike, starše in druge kristjane; vsi smo pa apostoli, ker je vse brez razlike Kristus sprejel in nas vključil kot žive ude v svoje skrivnostno telo. Noben kristjan ne sme ostati brezbrižen glede zveličanja svojih bratov in sester; vsi smo namreč »eno telo v Kristusu, posamezni pa med seboj udje« (Rim 12,5), zato je dobro enega dobro vseh, kakor je hudo enega hudo vseh. 'Zveličanje mnogih je namreč odvisno od molitev in prostovoljnih žrtev, ki jih doprinašajo udje skrivnostnega Kristusovega telesa ob sodelovanju pastirjev in vernikov' (pp. Pij XII). To je skrivnost občestva svetnikov, občestva milosti in ljubezni, ker je pač občestvo življenja v Kristusu. *(Prim. V prijateljstvu z Bogom, št. 337, str. 1014s).*

*In še vprašanja za premislek, pogovor ...*

* Kako vključujem vernike svoje župnije v razne oblike služenja občestvu? Ali želim vse narediti sam, ali pa zaupam ljudem in vzgajam vernike v zavesti, da smo vsi Cerkev in da ima vsakdo med njimi neko odgovornost v telesu 'Cerkve - župnije'?
* Ali si dovolj prizadevam, da bi bil najprej 'res človek', pa 'zgleden kristjan' in 'svet duhovnik'?

Janez Potočnik SDB